Creditele acordate populaţiei şi firmelor au crescut cu 6,9%, în ianuarie, faţă de aceeaşi lună a anului trecut, la 269,65 miliarde lei (56,1 miliarde euro), ritm crescut faţă de luna precedentă, arată datele Băncii Naţionale a României (BNR), publicate marţi.

Potrivit sursei citate, în decembrie 2019, creditele acordate populaţiei şi firmelor au crescut cu 6,6%, faţă de decembrie 2018.

În ianuarie, faţă de aceeaşi lună a anului trecut, creditele în lei acordate populaţiei au crescut cu 13,9%, până la 109,3 miliarde lei.

Totodată, creditele în lei acordate firmelor au avansat cu 4,5%, până la 72,08 miliarde lei.

Creditele în valută acordate populaţiei şi firmelor au crescut cu 1,1%, până la 88,24 miliarde lei.

Creditul guvernamental s-a majorat, în luna ianuarie cu 2,7% faţă de luna decembrie 2019, până la 119,4 miliarde lei. În raport cu ianuarie 2019, creditul guvernamental s-a majorat cu 13,8% (9,8% în termeni reali).